ТӀерлойн эрк а, Орга а цхьаьнакхетачехь лекхачу меран тӀехь лаьтта онда бӀаьвнийн комплексех йисина КӀирда бӀаьвнийн саьлнаш. Сулейманов Ахьмадан дайша 1944 шо кхаччалц Ӏалашдина тептарша дийцарехь, XIV бӀешеран пачхьалкх Симсим йоьхначул тӀаьхьа паччахь Суррокъат а, цуьнан гуо а юхабевлира малхбузехьа, герзах, хазнех йоьттина  йоккхачу ковраца, дисинчу эскарца, хан хене мел йолу новкъахь совцуш, кхечира ЧӀаьнта Орган тӀе. Цуьнан аьрру бердаца, лекхачу меран тӀехь юьйгӀира онда бӀаьвнийн чӀагӀо. Цунах йисина саьлнаш кхаьчна вайн деношка КӀирда бӀаьвнаш аьлла цӀе а тиллина. Паччахьан тӀаьхьенаш гӀиртира кхузахь чӀагӀбала, шайн нах Бийриг Бичча а, Элди Талат а элий хӀиттийна, амма цара сихха шайна юкъахь тӀом болийра. Суррокъат паччахьан а, цуьнан кӀантан Байран а чӀагӀбала а, хьалхалера шайн Ӏедал меттахӀотто а ца хиира кхузахь, шен эскарца цхьаьна дӀабахара цхьа дакъа Цийчоьн, важа дакъа Японан агӀора.